TKT ซิลลิ่ง! “คารี่ ออโตโมทีฟฯ” จ่อปิดเทนเดอร์ ขึ้นแท่นเบอร์ 1 เรียกความเชื่อมั่นนลท.
TKT ซิลลิ่ง! “คารี่ ออโตโมทีฟฯ” จ่อปิดเทนเดอร์ 25 พ.ย. นี้ ดันสัดผู้ถือหุ้นใหญ่เบอร์ 1 เรียกความเชื่อมั่นนักลงทุน ด้านกลุ่ม “เตชะไกรศรี” ยันกอดหุ้นแน่น
TKT ซิลลิ่ง! “คารี่ ออโตโมทีฟฯ” จ่อปิดเทนเดอร์ ขึ้นแท่นผู้ถือหุ้นใหญ่เบอร์ 1 เรียกความเชื่อมั่นนักลงทุน
23 พ.ย. 2565

ผู้สื่อข่าวรายงานว่า  วันนี้(23 พ.ย. 65) ราคาหุ้นบริษัท ที.กรุงไทยอุตสาหกรรม จำกัด (มหาชน) หรือ TKT ณ เวลา 11:09 น. อยู่ที่ระดับ 2.36 บาท บวก 0.53 บาท หรือ 28.96% ด้วยมูลค่าซื้อขาย 59.34 ล้านบาท  ราคาหุ้นพุ่งซิลลิ่งที่ระดับ 2.36 บาท

ทั้งนี้คาดว่านักลงทุนเข้ามาเก็งกำไรประเด็นเดิม คือ Karrie Automative Investment Company Limited (KAI) เข้ามาเป็นผู้ถือหุ้นใหญ่รายใหม่ และจะทำคำเสนอซื้อหุ้น TKT ระยะเวลารับซื้อทั้งหมดเป็นเวลา 25 วัน ตั้งแต่วันที่ 21 ตุลาคม 2565 ถึงวันที่ 25 พฤศจิกายน 2565 ในราคาหุ้นละ 1.99
โดยหลังจากมีระยะเวลาคำเสนอซื้อหลักทรัพย์(เทนเดอร์) ภายในช่วงดังกล่าว ล่าสุด Karrie Automative Investment Company Limited (KAI) มีผู้แสดงเจตนาขายจนถึงสิ้นวันที่ 21 พ.ย.65 เข้ามาจำนวน 136.78 ล้านหุ้น หรือคิดเป็นสัดส่วน 38.99%
ด้านคณะผู้ถือหุ้นเดิม 30 ราย นำโดยกลุ่ม “เตชะไกรศรี” แสดงเจตนารมณ์ที่จะไม่ขายหุ้นให้กับผู้ทำเทนเดอร์ฯ โดยมีจำนวนการถือหุ้นรวมกัน 141.87 ล้านหุ้น หรือคิดเป็น 40.45% พร้อมทั้งยืนยันว่าการบอกปัดข้อเสนอเป็นไปด้วยความสมัครใจและมีผลบังคับผูกพันตามกฎหมาย โดยจะไม่เพิกถอนคำบอกปัดข้อเสนอดังกล่าว